16. ΕΓΚΥΚΛΙΟΣ ΙΚΑ. Αριθ. 105 της 30 Απρ. 1953 Επιδότησις ανεργίας των ησφαλισμένων, οίτινες πληρούσι τας προϋποθέσεις δια την επιδότησίν των λόγω ανεργίας, εις χρόνον μεταγενέστερον της αναγγελίας των. Δια την ρύθμισιν των περιπτώσεων, καθ’ ας οι ησφαλισμένοι δεν πληρούσι τας προϋποθέσεις του άρθρ. 5 εδ. β΄ Α.Ν. 1846/51 κατά τον χρόνον της αναγγελίας της ανεργίας των εις το Ι.Κ.Α. αλλ’ εις χρόνον μεταγενέστερον, παρέχομεν υμίν τας ακολούθους οδηγίας. Ως γνωστόν, ο ησφαλισμένος απολυόμενος της εργασίας του δικαιούται να αιτήσηται την επιδότησίν του λόγω ανεργίας αναγγελλόμενος ημίν ως άνεργος εντός του υπό του άρθρ. 40 παρ. 6 τασσομένου χρόνου παραγραφής. Εξ άλλου κρίσιμον χρονικόν σημείον ερεύνης της πληρώσεως των απαιτουμένων δια την παροχήν του επιδόματος ανεργίας προϋποθέσεων είναι το της αναγγελίας της ανεργίας του. Εφ’ όσον όμως κατά το χρονικόν τούτο σημείον δεν πληροί τας προϋποθέσεις του άρθρ. 35 εδ. β΄ Α.Ν. 1846/51 αλλ’ εκ της ερεύνης του ασφαλιστικού του βιβλιαρίου προκύπτει, ότι ούτος εις μεταγενέστερον χρονικόν σημείον (εμπίπτον πάντως εντός του χρόνου της παραγραφής) πληροί ταύτας, δέον όπως μη εκδίδηται απορριπτική της επιδοτήσεώς του απόφασις, αλλ’ αναβάλλεται η έναρξις της επιδοτήσεώς του δια το μεταγενέστερον τούτο χρονικόν σημείον, προστιθεμένου βεβαίως και του νομίμου χρόνου αναμονής. Ούτως εφεξής δέον όπως, αντί της απορριπτικής αποφάσεως σημειούται παρά του αρμοδίου υπαλλήλου επί της δηλώσεως ανεργίας η πλήρωσις των λοιπών πλην του άρθρ. 35 εδ. β΄ προϋποθέσεων ως και το χρονικόν σημείον, καθ’ ο πληρούνται αι τελευταίαι αύται. Ο ούτω σχηματιζόμενος φάκελλος δέον, όπως παραμένη εκκρεμής, χορηγείται δε εις τον ενδιαφερόμενον πολυγραφημένον έντυπον υπευθύνου δηλώσεως, όπερ ούτος δέον να καταθέση υμίν επανερχόμενος κατά την ορισθείσαν ημερομηνίαν, καθ’ ην πληρούνται αι ανωτέρω προϋποθέσεις. Η υπεύθυνος αύτη δήλωσις επέχει θέσιν νέας ατύπου αναγγελίας και επισυνάπτεται εις τα λοιπά δικαιολογητικά του ενδιαφερομένου. Δια της ως άνω εκτεθείσης διαδικασίας αποφεύγεται αφ’ ενός η επανάληψις μη απαραιτήτων υπηρεσιακών διατυπώσεων και αφ’ ετέρου ο παρά της υπηρεσίας εκ νέου έλεγχος της συνδρομής των προς επιδότησιν προϋποθέσεων, πλην του ελέγχου του ασφαλιστικού βιβλιαρίου δια την διαπίστωσιν της πραγματοποιήσεως των κατά νόμον ημερών εργασίας και της μη απασχολήσεώς των κατά το μεσολαβήσαν χρονικό διάστημα. Επί του τελευταίου τούτου σημείου, ως απαραιτήτου προϋποθέσεως δια την άμα τη συνδρομή των ασφαλιστικών προϋποθέσεων καταβολήν του επιδόματος, εφιστώμεν όλως ιδιαιτέρως την προσοχήν υμών, καθ’ όσον η κατά το μεσολαβούν χρονικόν διάστημα ανάληψις οιασδήποτε εργασίας διασπά την ενότητα της ασφαλιστικής περιπτώσεως και δεν καθιστά δυνατήν την επιδότησιν, άνευ εκ νέου συνδρομής των απαιτουμένων προς τούτο προϋποθέσεων (νέα έγκυρος λύσις της συμβάσεως εργασίας, νέα αναγγελία κλπ.). 